ไปถอนฟันกรามรองจากซี่ในสุด ปวดมา5วันแล้วอาการปวกยังไม่เบาลงเลยยาก็ทาน อยากทราบว่าเป็นเพราะอะไรค่ะ
สวัสดีค่ะ โดยปกติอาการปวดบริเวณที่ถอนฟัน ควรจะหายภายใน 48-72 ชั่วโมง หากอาการเป็นนานกว่านั้น อาจเกิดภาวะแทรกซ้อนขึ้น เช่น- เกิดภาวะ dry socket (alveolar osteitis) มักเกิดกับฟันกรามซี่ล่าง เนื่องจากลิ่มเลือดที่ปกคลุมเบ้าฟันอยู่เกิดการละลาย ทำให้กระดูกเบ้าฟันไม่มีอะไรปกคลุม จะเกิดหลังจากถอนฟันไปแล้ว 3-4 วัน มักมีอาการปวดมาก และมีกลิ่นเหม็น เบ้าฟันมีสีดำ- การติดเชื้อของกระดูกเบ้าฟัน (osteomyelitis) มักเกิดกับการถอนฟันล่างเช่นกันนอกจากปวดแล้ว อาจมีอาการบวมแดงบริเวณที่เป็น และมีไข้ร่วมด้วย- การตายของกระดูก (osteonecrosis) จะมีอาการปวดบริเวณที่เป็น และมีหนองไหลออกมา- ฟันซี่ที่อยู่ข้างเคียงผุ ทำให้รู้สึกปวดบริเวณนั้นแนะนำควรกลับไปพบทันตแพทย์เพื่อตรวจหาสาเหตุและรักษาค่ะ ในเบื้องต้น หากมีอาการปวดมาก ก็อาจทานยาแก้ปวด เช่น พาราเซตามอล ไอบูโพรเฟน เป็นต้น และควรดูแลทำความสะอาดในช่องปากให้ดี โดยการแปรงฟันทุกครั้งหลังทานอาหาร แปรงอย่างน้อย 3-5 นาที และควรแปรงลิ้นด้วย นอกจากนี้ ควรใช้ไหมขัดฟันอย่างน้อยวันละ 1 ครั้ง ส่วนบริเวณที่ปวด ก็ควรงดแปรงไปก่อน และใช้การบ้วนปากด้วยน้ำเกลือบ่อยๆ ค่ะ